**Informatīvais ziņojums**

**“****Par Latvijas valstij noteikto pienākumu elektroniskās identifikācijas shēmas paziņošanai Eiropas Komisijai un kvalificēta vai kvalificēta paaugstinātas drošības elektroniskās identifikācijas pakalpojumu sniedzēju reģistrācijas un**

**uzraudzības kārtību elektronisko pakalpojumu nodrošināšanai.”**

Vides aizsardzības un reģionālās attīstības ministrija (turpmāk – VARAM), pildot uzdevumus, kas tai izriet no Ministru kabineta 2011. gada 29. marta noteikumu Nr. 233 “Vides aizsardzības un reģionālās attīstības ministrijas nolikums” 1.7. apakšpunkta, kas noteic VARAM kā vadošo valsts pārvaldes iestādi informācijas sabiedrības, elektroniskās pārvaldes un valsts informācijas un komunikācijas tehnoloģiju (turpmāk – IKT) pārvaldībai, nodrošinot minēto kompetenču īstenošanu, koordinējot valsts institūciju darbību ir sagatavojusi informatīvo ziņojumu “Par Latvijas valstij noteikto pienākumu elektroniskās identifikācijas shēmas paziņošanai Eiropas Komisijai un kvalificēta vai kvalificēta paaugstinātas drošības elektroniskās identifikācijas pakalpojumu sniedzēju reģistrācijas un uzraudzības kārtību.” (turpmāk – ziņojums).

**Esošās situācijas apraksts**

Saskaņā ar Eiropas Parlamenta un Padomes 2014. gada 23. jūlija Regulas Nr. 910/2014/ES par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula) prasībām visām Eiropas Savienības (turpmāk – ES) dalībvalstīm ir jānodrošina iespēja elektroniski identificēties publisko elektronisko pakalpojumu saņemšanai, izmantojot jebkuras citas ES dalībvalsts elektroniskās identifikācijas līdzekļus, ja tie saskaņā ar Regulu ir iekļauti dalībvalstu paziņotajās elektroniskās identifikācijas shēmās. Atbilstoši Regulas preambulas 12. apsvērumam viens no tās mērķiem ir likvidēt šķēršļus, kas patlaban kavē to elektroniskās identifikācijas līdzekļu pārrobežu izmantošanu, kuri tiek lietoti vienā ES dalībvalstī, lai autentificētos vismaz sabiedriskajiem pakalpojumiem citā ES dalībvalstī. Minētais apsvērums arī precizē, ka Regulas mērķis nav iejaukties dalībvalstīs jau izveidotajās elektroniskās identitātes pārvaldības sistēmās un ar to saistītās infrastruktūrās. Ar Regulas īstenošanu panākamais mērķis ir nodrošināt to, ka ar drošu elektronisko identifikāciju un autentifikāciju ir iespējams piekļūt ES dalībvalstu piedāvātajiem pārrobežu tiešsaistes pakalpojumiem.

Lai elektroniskās identifikācijas pakalpojuma sniedzēja elektroniskās identifikācijas shēma saskaņā ar Regulu tiktu paziņota Eiropas Komisijai (turpmāk – Komisija), tai jāatbilst Regulā noteiktajām uz identifikācijas pakalpojumu sniedzēju attiecināmām prasībām.

Saskaņā ar Regulas 13. apsvērumu ES dalībvalstīm arī turpmāk vajadzētu būt iespējai izvēlēties to, kādus līdzekļus izmantot vai ieviest elektroniskās identifikācijas nolūkiem, lai piekļūtu tiešsaistes pakalpojumiem. Tām arī vajadzētu būt iespējai izlemt, vai minēto līdzekļu nodrošināšanā iesaistīt privāto sektoru. Tiek arī precizēts, ka ES dalībvalstīm nevajadzētu būt pienākumam paziņot Komisijai par savām elektroniskās identifikācijas shēmām. Tādējādi ES dalībvalstis pašas varētu izvēlēties, vai paziņot Komisijai par visām vai dažām, vai neziņot ne par vienu no tām elektroniskās identifikācijas shēmām, kas valsts līmenī tiek izmantotas piekļuvei vismaz tiešsaistes sabiedriskajiem pakalpojumiem vai kādiem konkrētiem pakalpojumiem.

Latvijā fizisko personu elektronisko identifikāciju regulē Fizisko personu elektroniskās identifikācijas likums, uz tā pamata izdotie Ministru kabineta noteikumi, kā arī saistīti Fizisko personu datu apstrādes likuma prasības. Saskaņā ar minēto tiesisko regulējumu saistībā ar elektronisko identifikāciju, lai elektroniskās identifikācijas pakalpojumu sniedzējs varētu kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju un varētu sniegt kvalificētu vai kvalificētu paaugstinātas drošības elektroniskās identifikācijas pakalpojumu, tam saskaņā ar normatīvajiem aktiem par identifikācijas pakalpojumu sniedzēju reģistrāciju un uzraudzību **jāatbilst attiecīgajam pakalpojumu sniedzējam izvirzītajām prasībām un jāreģistrējas uzraudzības institūcijā.**

Šobrīd spēkā esošais regulējums noteic prasības tikai kvalificētu vai kvalificētu paaugstinātas drošības elektroniskās identifikācijas pakalpojumu sniedzējiem. Saskaņā ar Fizisko personu elektroniskās identifikācijas likuma 8. panta septīto daļu elektroniskās identifikācijas pakalpojuma sniedzējs kļūst par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju un var sniegt kvalificētu vai kvalificētu paaugstinātas drošības elektroniskās identifikācijas pakalpojumu kopš dienas, kad tas reģistrēts reģistrā kā kvalificēts vai kvalificēts paaugstinātas drošības elektroniskās identifikācijas pakalpojuma sniedzējs. Lai elektroniskās identifikācijas pakalpojuma sniedzējs tiktu reģistrēts reģistrā, tas uzraudzības institūcijā iesniedz Fizisko personu elektroniskās identifikācijas likuma 8. panta pirmajā daļā noteiktos dokumentus. Uzraudzības institūcija mēneša laikā pēc Fizisko personu elektroniskās identifikācijas likuma 8. panta pirmajā daļā minēto dokumentu saņemšanas pārbauda, vai elektroniskās identifikācijas pakalpojuma sniedzējs un tā sniegtais elektroniskās identifikācijas pakalpojums atbilst Fizisko personu elektroniskās identifikācijas likuma prasībām, un reģistrē to reģistrā.

Uzraudzības institūcija Latvijā saskaņā ar Ministru kabineta 2016. gada 1. novembra noteikumu Nr. 695 “Digitālās drošības uzraudzības komitejas nolikums” 1. punktu ir koleģiāla institūcija aizsardzības ministra pakļautībā ‑ Digitālās drošības uzraudzības komiteja. Atbilstoši Ministru kabineta 2016. gada 1. novembra noteikumu Nr. 695 “Digitālās drošības uzraudzības komitejas nolikums” 1.1. apakšpunktam Digitālās drošības uzraudzības komiteja uzrauga un reģistrē tikai kvalificētus un kvalificētus paaugstinātas drošības elektroniskās identifikācijas pakalpojuma sniedzējus un to sniegtos pakalpojumus kvalificētu elektroniskās identifikācijas pakalpojumu sniedzēju reģistrā, pieņemot labvēlīgu administratīvo aktu.

Lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju saskaņā ar Fizisko personu elektroniskās identifikācijas likumu, tam jāatbilst konkrētām tehniskajām prasībām, kas noteiktas Ministru kabineta 2017. gada 19. septembra noteikumos Nr. 560 “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām”. Minēto Ministru kabineta noteikumu prasības salāgotas un ir atbilstošas Starptautiskās Standartizācijas organizācijas standartam, uz kura bāzes izstrādātas arī Eiropas Komisijas 2015. gada 8. septembra Īstenošanās regulas 2015/1502/ES, kas saskaņā ar Eiropas Parlamenta un Padomes Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū 8. panta 3. punktu nosaka elektroniskās identifikācijas līdzekļu uzticamības līmeņu minimālās tehniskās specifikācijas un procedūras.

VARAM vērš uzmanību tam, ka spēkā esošais normatīvais regulējums Latvijā izvirza Regulas prasību papildinošas prasības kvalificētam vai kvalificētam paaugstinātas drošības elektroniskās identifikācijas pakalpojuma sniedzējam. Precīzāk, lai elektroniskās identifikācijas pakalpojuma sniedzēja elektroniskās identifikācijas shēmu varētu paziņot Eiropas Komisijai, ir noteikta papildus drošības prasība, saskaņā ar kuru elektroniskās identifikācijas pakalpojuma sniedzējam personas identifikācijas brīdī ir pienākums veikt pārbaudi saistībā ar Iedzīvotāju reģistrā ietverto informāciju par konkrētās personas statusu.

**Secinājumi**

Lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju saskaņā ar Fizisko personu elektronsikās identifikācijas normatīvajaiem aktiem, un saskaņā ar Regulu tā shēmu paziņotu Komisijai, **uzraudzības institūcijā ir jāiesniedz dokumentācija (audits),** kas nepārprotami apliecina to, ka elektroniskās identifikācijas pakalpojuma sniedzējs atbilst gan Latvijas normatīvā regulējuma, gan Regulā paredzētajām prasībām. Minētā informācija var tikt iekļauta vienā audita ziņojumā.

Pēc elektroniskās identifikācijas shēmas paziņošanas, akceptēšanas Komisijas organizētajā citu ES dalībvalstu ekspertu grupā (*peer review process*) un publicēšanas Eiropas Savienības Oficiālajā Vēstnesī (turpmāk - OV), paziņoto elektroniskās identifikācijas shēmu elektroniskās identifikācijas līdzekļi būs izmantojami arī pārrobežu elektroniskajai identifikācijai, t.i., ar vienas ES dalībvalsts elektroniskās identifikācijas līdzekļiem būs iespējams piekļūt citu ES dalībvalstu elektroniskajiem pakalpojumiem. Tā kā Latvija Komisijai paziņos tikai nacionāli kvalificētu elektroniskās identifikācijas pakalpojumu sniedzēju elektroniskās identifikācijas shēmas (jābūt elektroniskās identifikācijas pakalpojuma sniedzēja izteiktai piekrišanai), tad arī Latvija pieņems no citām ES dalībvalstīm tikai Eiropas Komisijai paziņotās un OV publicētās elektroniskās identifikācijas shēmas.

Proti, elektroniskajiem pakalpojumiem, kuriem piekļuve Latvijā tiek nodrošināta ar kvalificētu elektroniskās identifikācijas līdzekli, piekļuvi minētajam pakalpojumam nodrošina ar Komisijai paziņotu un OV publicētu elektroniskās identifikācijas līdzekli, kas atbilst būtiskam uzticamības līmenim Regulas izpratnē. Savukārt elektroniskajiem pakalpojumiem, kuriem piekļuve Latvijā tiek nodrošināta ar kvalificētu paaugstinātas drošības elektroniskās identifikācijas līdzekli, piekļuvi minētajam pakalpojumam nodrošina ar Komisijai paziņotu elektroniskās identifikācijas līdzekli, kas atbilst augstam uzticamības līmenim Regulas izpratnē.

Valsts reģionālā attīstības aģentūra no 2018. gada 28.septembra saskaņā ar Ministru kabineta 2016. gada 14. jūnija noteikumu Nr. 375 „Valsts reģionālās attīstības aģentūras nolikums” 4.27. apakšpunktu noteikto nodrošina Latvijas nacionālās vārtejas pieejamību pārrobežu elektroniskajai identifikācijai, kā arī tās uzturēšanu un attīstību.[[1]](#footnote-1) Ar minēto vārteju tiek nodrošināta Regulas prasību izpilde ar citu ES dalībvalstu elektroniskās identifikācijas līdzekļiem, tehniski nodrošināt piekļuvi Latvijas elektroniskajiem pakalpojumiem sākot ar 2018. gada 28. septembri.

Nacionāli kvalificēts elektroniskās identifikācijas līdzeklis Komisijai tiek paziņots kā elektroniskās identifikācijas līdzeklis, kas atbilst būtiskam elektroniskās identifikācijas uzticamības līmenim Regulas 8. panta 2. punkta “b” apakšpunkta izpratnē. Savukārt nacionāli kvalificēts paaugstinātās drošības elektroniskās identifikācijas līdzeklis Komisijai tiek paziņots kā elektroniskās identifikācijas līdzeklis, kas atbilst augstam elektroniskās identifikācijas uzticamības līmenim Regulas 8. panta 2. punkta “c” apakšpunkta izpratnē.

Ņemot vērā veikto normatīvo aktu par identifikācijas pakalpojumu sniedzēju reģistrāciju un uzraudzību analīzi attiecībā uz Latvijai noteikto pienākumu elektroniskās identifikācijas shēmas paziņošanai Komisijai un kvalificēta vai kvalificēta paaugstinātas drošības elektroniskās identifikācijas pakalpojuma sniedzēju reģistrācijas, uzraudzības kārtību elektronisko pakalpojumu nodrošināšanai norādīto, secināms, ka Latvija Komisijai paziņos nacionāli kvalificētu elektroniskās identifikācijas pakalpojuma sniedzēju elektroniskās identifikācijas shēmas tikai par reģistrētiem kvalificētu vai kvalificētu paaugstinātas drošības elektroniskās identifikācijas pakalpojuma sniedzējiem, ja tie izteikuši savu piekrišanu saskaņā ar 2016. gada 1. novembra Ministru kabineta noteikumi Nr. 695 “Digitālās drošības uzraudzības komitejas nolikums” 2.2. apakšpunktu, ņemot vērā to, ka nacionālā kvalifikācija ir obligāts priekšnosacījums elektroniskās identifikācijas shēmu paziņošanai Komisijai.

Vides aizsardzības un reģionālās attīstības ministrs Kaspars Gerhards

Jaunsleine 67026941

Evija.Jaunsleine@varam.gov.lv

1. Informatīvais ziņojums "Par papildu valsts budžeta saistību uzņemšanos Eiropas infrastruktūras savienošanas instrumenta (*Connecting Europe Facility*) līdzfinansētā projekta "*eIDAS CEF Project Latvia*" īstenošanai" <http://tap.mk.gov.lv/mk/tap/?pid=40433618> [↑](#footnote-ref-1)